Flestir þeir sem vinna tvö störf gera það tilneyddir í þeim tilgangi að láta enda ná saman í heimilisbókhaldinu . Það telst sem betur fer sjaldgæft en þekkist þó – því miður . Á þessu eru þó undantekningar og í nær öllum tilvikum eru það starfsmenn ríkisins sem þar eiga í hlut . Það fólk sem um ræðir virðist búa yfir þeim hæfileika að geta sinnt tveimur störfum í einu er svo lánsamt að hafa , ólíkt hinum almenna borgara , aðgang að tveimur vel launuðum störfum . Þannig greindi ViðskiptaMogginn frá því um miðjan október að Aldís Hilmarsdóttir hefði á tímabilinu mars 2018 til ágúst 2019 sent Samkeppniseftirlitinu verktakareikninga upp á 7,5 milljónir króna . Hún hafði þannig að jafnaði rúmlega 440 þúsund krónur á mánuði í tekjur vegna starfa sinna , sem vel að merkja er ekki lokið , við meint samkeppnisbrot skipafélaga . Það verður að teljast óvenjulegt með öllu að Samkeppniseftirlitið ráði til sín einkalögreglu til að sinna rannsóknum , en stofnunin grípur nú til ýmissa ráða eftir að hafa rannsakað skipafélögin í nærri áratug án nokkurrar niðurstöðu . Aldís hefur samhliða rannsóknarstörfum sínum verið í fullu starfi sem framkvæmdastjóri húsnæðisbótasviðs Íbúðalánasjóðs . Áður var hún yfirmaður fíkniefnadeildar lögreglunnar á höfuðborgarsvæðinu . Hér hlýtur að vera um einhvers konar ofurstarfsmann að ræða , því ekki ætlum við henni annað en að hún sinni báðum þessum störfum fyrir ríkið af fullum krafti , skilvirkni og samviskusemi . Fyrst og fremst er þó ástæða til að samgleðjast henni yfir því að hafa aðgang að tveimur vel launuðum störfum hjá ríkinu . Þessar launagreiðslur standa ekki öllum til boða . Aldís er þó ekki eini ofurstarfsmaður ríkisins . Hæstaréttardómarar hafa um áraraðir sinnt ýmsum launuðum aukastörfum fyrir ríkið og ná samt að sinna því starfi sem þeir voru æviráðnir til að sinna . Jón H. B. Snorrason , fv. aðstoðarlögreglustjóri á höfuðborgarsvæðinu , fékk á sínum tíma að minnsta kosti 18 milljónir króna í greiðslur frá Embætti sérstaks saksóknara fyrir verktakavinnu sína – sem hann sinnti samhliða fullu starfi sínu sem aðstoðarlögreglustjóri .